Kaap-vliegramp: Pasiënt was op pad na hospitaalGabriel le Roux. Foto: Facebook Werner Vermaak, woordvoerder van ER24, het gesê die vliegtuig van E-med Rescue24 het Sondagoggend omstreeks 04:00 van die Oranjemund-lughawe in Namibië opgestyg en moes 07:00 by die Kaapstad Internasionale-lughawe geland het. “Kort voor 07:00 is kontak met die vliegtuig verloor. Nooddienste in Kaapstad is ontbied om na die vliegtuig te soek. Nooddienspersoneel het die wrak van die vliegtuig in die Tygerberg-natuurreservaat gevind. Niemand het die ongeluk oorleef nie.” Volgens Vermaak is ER24 deur die Suid-Afrikaanse lughawensmaatskappy (Acsa) meegedeel dat alle vliegtuie wat die lughawe genader het in ŉ houpatroon geplaas is weens ŉ tegniese fout met hul radarstelsel. “Die E-med Rescue24-vliegtuig was ook gedurende dié tyd in die houpatroon. Ons het kontak met die vliegtuig verloor toe dit sowat sewe myl van die lughawe af was.” Charmaine le Roux Koortzen. Foto: Facebook Traumaberaders is vir die families van die oorledenes beskikbaar gestel. “Ons medelye gaan uit na die familie en vriende van ons pasiënt sowel as die bemanning wat aan boord was,” het Vermaak gesê. Die ander persone wat in die ongeluk gesterf het, is Alfred John Ward (24), ŉ Namibiese paramedikus, Steven Naude (53), ŉ Namibiese vlieënier en Amore Espag (23), ŉ Namibiër wat die medevlieënier was. Klik hier vir alle vorige berigte oor die ongeluk op Maroela Media.